題陽山寺
作者：吳儆
朝代：宋

paragraphs: 憶昨去家時，凉風肅巾屨。
閭里重遠別，祖席煩親故。
期會趨晷刻，倉卒戒徒御。
首尾遍吳楚，復退分携處。
歲月拂塵壁，廊廡識故步。
故人新絳帷，方屨盈外戶。
褰裳喜我來，寒溫問良苦。
樽酒開驩顔，雞黍羞珍具。
欲少爲君留，歸心已先騖。
年少未仕初，飽食厠庠序。
束書事遨遊，光陰等閒度。
一爲升斗縻，奔走窮朝暮。
欲學不可得，雖悔復誰諉。
諸君其早圖，前覆戒吾車。